མདའ་ནི་གནའ་ནས་ད་བར་དུ་གཡང་འགུགས་ཀྱི་ཆོ་ག་སྤེལ་བའི་ཁྲོད་ཀྱི་མེད་དུ་མི་རུང་བའི་ལག་ཆ་གལ་ཆེན་ཞིག་ཡིན་ལ།ཁྱིམ་ཚང་རེ་ལ་གཡང་མདའ་རེ་ཡོད་པ་དེའང་གཡང་འགུགས་ཀྱི་ནུས་མཐུ་ཡོད་པ་དང་།གཡང་ཁུག་པ།གཡང་གནས་སའི་རྟེན་དུ་གྱུར་ཡོད།མདའ་མོ་གཡང་རྟེན་དུ་འགྱུར་དོན་གང་ཡིན་ཞེ་ན།མདའ་མོ་ནི་གདོན་མའི་སྤྱི་ཚོགས་དུས་སུ་རི་དྭགས་རྔོན་སྤྱད་ཀྱི་ལག་ཆ་གལ་ཆེན་ཡིན་པ་དང་།དེ་ནས་རིམ་བཞིན་གཡུལ་འཁྲུག་གི་སྐབས་སུ་དྲག་ཆས་མེད་དུ་མི་རུང་བ་ཞིག་ཏུ་གྱུར་ཡོད་པས།མདའ་མོ་ནི་སྐབས་དེར་མི་ལས་བརྒལ་བའི་ནུས་པ་བླ་ན་མེད་པ་ཡོད་ཅིང་།མདའ་རྩལ་ལ་མཁས་པ་དག་ནི་སྐབས་དེའི་དཔའ་བོའི་གོ་གནས་ཐོབ་ཅིང་མདའ་རྩལ་ནི་དུས་དེར་དབང་ཤུགས་དང་སྟོབས་ཆེན་གྱི་མཚོན་བྱེད་ཀྱང་ཡིན་པས་གཡང་རྟེན་དུ་གྱུར་བ་ཡིན་པར་སྙམ་ལ།གཡང་མདའ་དེར་དར་ཚོན་སྣ་ལྔས་བརྒྱན་ཞིང་བྱ་སྒྲོའང་བསྐྱོན་ཡོད་པ་དང་མདེའུ་ལ་ཟངས་དང་ལྕགས་སོགས་བཙུགས་པའང་ཡོད།ཚ་བ་མདའ་རྫོང་ལས།སྨྱུག་རྒོད་ཚིག་གསུམ་སྒྲོ་ཡིས་བརྒྱན།།གནམ་ལྕགས་མདེའུས་དགྲ་སྙིང་འབིགས།།དྲག་པོའི་ཆས་མཆོག་དཔའ་བོའི་བརྒྱན།།ཉག་ཕྲན་མདའ་མོའི་གཡང་ཁུག་ཅིག།མདའ་མགུལ་དར་ཚོན་སྣ་ལྔས་བརྒྱན།།ཞེས་ཚ་བ་མདའ་རྫོང་ཆམ་ལ་ཕབ་རྗེས་ཇོ་རུས་གཡང་འབོད་འདི་ལས་མདའ་མོ་ནི་གཡང་རྟེན་དུ་གྱུར་ཡོད་པ་ཤེས་ཐུབ།ཡང་སློབ་དཔོན་པདྨ་འབྱུང་གནས་ཀྱི་གསུངས་པར་གྲགས་པའིཔདྨ་གཡང་འབུམདུ།དེ་འདྲའི་ཡོན་ཏན་ལྡན་པའི་མདའ།།མཛེས་པའི་ཡོན་ཏན་ལྔ་ཡིས་བརྒྱན།།གཡང་ལྷ་འཁོར་དང་བཅས་ལ་འབུལ།།སྐུ་ཡི་རྟེན་དུ་མདའ་དར་འབུལ།།གསུང་གི་རྟེན་དུ་མདའ་དར་འབུལ།།ཐུགས་ཀྱི་རྟེན་དུ་མདའ་དར་འབུལ།།གཡང་ལྷ་རྣམས་ལ་མདའ་དར་འབུལ།།ཞེས་མདའ་མོ་ནི་སྐུ་གསུང་ཐུགས་གསུམ་གྱི་རྟེན་དུ་མདའ་མོའི་རྟེན་དུ་འབུལ་ཡོད་པ་བསྟན་འདུགའདན་མའི་ནས་རྫོང་ལས།ལྷ་མདའ་ཁྱུང་གཤོག་འབར་བ་འདི།།མདའ་ལྷོང་སེར་པོ་གསེར་ལས་གྲུབ།།དཀོན་མཆོག་གསུམ་གྱི་རྟེན་དུ་འབུལ།།མགུལ་དཀྲིས་ཁམས་པ་དངུལ་ལས་གྲུབ།།རྩ་གསུམ་རྒྱ་མཚོའི་རྟེན་དུ་འབུལ།།གཤོག་བཞི་བྱུ་རུ་མཚལ་གྱིས་བརྒྱན།།དམ་ཅན་སྲུང་མའི་རྟེན་དུ་འབུལ།།སྒྲོ་བཞི་ཁྱུང་ཆེན་སྒྲོ་ཡིས་བརྒྱན།།དགྲ་ལྷ་ཝེར་མའི་རྟེན་དུ་འབུལ།།ཅེས་ཕྱྭ་འགུག་གི་གཡང་མདའ་རྟེན་དུ་འབུལ་ཡོད།རི་ནུབཏུ།གེ་སར་ནོར་བུ་དགྲ་འདུལ་གྱིས།།མདའ་དར་ཕྱོགས་བཅུར་གཡུག་པའི་དུས།།སྟེང་ཚངས་པ་བརྒྱ་བྱིན་སྟོབས་ཀྱི་གཡང་།།གཉན་ཆེན་གེར་མཛོད་ཕྱུག་གི་གཡང་།།ཀླུ་རྒྱལ་གཙུག་ནའི་ལོངས་སྤྱོད་གཡང་།།དེ་རིང་སྐྱེས་བུས་གཡང་དུ་འགུགས།།ཞེས་མདའ་དར་བཟུང་ནས་གཡང་འགུགས་བྱས་པ་བརྗོད་འདུགགཡང་མདའ་དེ་ནི་སྤྱིར་བཏང་གི་མདའ་མོ་དང་མི་འདྲ་བར་ཚོན་མདོག་སྣ་ཚོགས་ཀྱིས་བྱུག་པར་མ་ཟད།དར་ཚོན་སྣ་ལྔ་དང་ལུག་བལ་གྱིས་བརྒྱན་ཡོད།གཞན་བོད་ལྗོངས་མངའ་རིས་ས་ཆ་ནས་འབྲུ་རིགས་ཀྱི་བང་མཛོད་ནང་དུ་མདའ་དར་འཛུགས་པའི་གོམས་སྲོལ་ཞིག་ཡོད་ཅིང་།དེ་ནི་དཀར་མོ་ནས་ཀྱི་བང་སྟེང་ལ་མཚོན་མདོག་ལྔ་ཡི་མདའ་དར་བཙུགས་ཞེས་པ་དང་།འབྲུ་དཀར་མ་ཉམས་སྦྲེ་གང་མཚོན་པ་ལ།མདའ་མོ་དར་སྣས་རྒྱན་པ་བཙུགས་ཞེས།མདའ་དར་དེ་ནང་གི་གཡང་དེ་ཕྱི་ལ་མི་ཤོར་བའི་སྲུང་མ་ཡིན་པར་སྐད།མདའ་དར་དེ་ནི་གཡང་འགུགས་བྱེད་དང་གཡང་སྲུང་བྱེད་ཀྱི་ལག་ཆ་མེད་དུ་མི་རུང་བ་ཞིག་ཡིན་པ་ཤེས་ཐུབ་ལ།ང་ཚོའི་དུས་རྒྱུན་གྱི་འཚོ་བའི་ཁྲོད་དུ་འབྲལ་ཐབས་མེད།དམངས་ཁྲོད་དུ་ཉིན་བཟང་སྐར་བཟང་ལ་གཡང་མདའ་ཆེ་མ་ཆུང་གསུམ་གྱིས་རི་མཐོན་པོའི་རྩེ་ནས་ལབ་ཙེ་བསྟོད་པ་དང་།ཁྱིམ་གསར་ལ་གཡང་མདའ་ལས་ནས་གཡང་འབོད་གཡང་འགུགས་བྱེད་པ་སོགས་ཀྱི་ལས་དག་མདའ་མོ་ལ་དྲག་ཆས་སམ་རྩེད་ཆས་ཀྱི་རིན་ཐང་ལས་བརྒལ་ཏེ་དད་མོས་བྱེད་ཡུལ་དུ་གྱུར་ཡོད་པ་ཤེས་ནུས་སོ།།